Čoraz viac bytov v Bratislave sa predá ešte z papiera
V prvom kvartáli tohto roka sa začalo v hlavnom meste Slovenska stavať 543 nových bytov. Až viac ako štvrtina z nich už pozná svojho majiteľa. Počas fázy výstavby sa v Bratislave predajú až štyri pätiny novostavieb. Skupina ľudí, ktorí sú ochotní kúpiť si byt, ktorý ešte nestojí, sa pritom neustále zväčšuje. Svedčí to opäť nabudenom realitnom trhu.
Prvý štvrťrok tohto roka potvrdil oživený boom bratislavského realitného trhu. V každej z piatich mestských častí sa začal stavať aspoň jeden nový rezidenčný projekt. Dovedna ich vzniklo šesť. Na trh sa tak dostalo 543 rozostavaných bytových jednotiek. Z nich až 153 si už našlo i svojho majiteľa.
Nová ponuka tak doplnila byty, ktoré sa začali stavať v nedávnej minulosti. V Bratislave je aktuálne v ponuke 2 806 novostavieb, z čoho je len 581 už dokončených. Len pätina bytov sa teda dočká svojho dokončenia bez toho, aby nebolo jasné komu budú patriť. Do tohto čísla okrem toho treba zarátať nehnuteľnosti, ktoré sú buď svojou dispozíciou, vysokou cenou, alebo nekvalitným prevedeným dlhodobo nepredajné. Dôvera v úspešné dokončenie stavby a snaha vybrať si z ponuky medzi prvými tak dávajú kupujúcim odvahu v uzatváraní kontraktu na neexistujúcu nehnuteľnosť.
Najlepšie sa v prvom štvrťroku predávali projekty Nobelova, Miletičova 60 a Rezidencia Blumentál. "Developeri zareagovali na požiadavky trhu zo strany dopytu a v celkovej ponuke rezidenčných projektov sa objavili prevažne dvoj- a trojizbové byty. Päťizbové byty predstavujú obmedzenú ponuku a v niektorých projektoch sa medzi novými bytmi ani neobjavili," uvádza vo svoje analýze, z ktorej čísla vyplývajú, realitná kancelária Lexxus.
Okrem nových projektov rástol i celkový predaj novostavieb. Celkovo stúpol oproti poslednému štvrťroku vlaňajška o 21 percent. "Nasvedčuje to o zlepšenej aktivite rezidenčného trhu nehnuteľností v Bratislave," konštatuje Michal Zajíček, analytik spoločnosti LEXXUS.
Cena za novostavby napriek posilnenému predaju ale rástla len mierne. Dosiahla 1 825 EUR/m2 bez DPH, čo je len percento viac ako koncom vlaňajška. I za tento malý nárast pritom môžu byty v prvom okrese, ktorých priemerná cena za meter štvorcový dosahovala takmer 2 500 EUR/m2 bez DPH. Všetky ostatné bratislavské časti si držali priemernú cenu v rozpätí od 1 600 – 1 700 EUR/m2 bez DPH, čo je porovnateľné aj so štvrtým kvartálom roku 2014.
Predaj bytov v prvých troch mesiacoch roku 2015 najviac rástol v Ružinove, kde sa predalo 254 bytov. V treťom bratislavskom okrese sa predalo 198 bytových jednotiek. V štvrtom okrese to bolo 178 a v Petržalke 164 predaných bytov. Najmenej bytov sa, aj vďaka najmenšej developerskej aktivite, predalo v Starom Meste – 125 bytov. Prieskum sa realizoval v 83 aktívnych developerských projektoch.
"Prvý kvartál roku 2015 odhaľuje, okrem rastu či už na strane dopytu ako aj ponuky, aj záujemcov, ktorí sú čoraz viac ochotnejší pristupovať ku kúpe nehnuteľnosti v akejkoľvek fáze rozostavanosti projektu alebo ku kúpe bytu z papiera. To môže byť dôležitým motívom budúcich investícií developerov," uvádza Lexxus.